/* COM/2012/0496 final - 2011/0276 (COD) */ /* COM/2012/0496 final - 2011/0276 (COD) */





EXPUNERE DE MOTIVE 1. CONTEXTUL PROPUNERII Comisia a prezentat propunerile sale de regulament de stabilire a unor norme comune privind FEDER, FSE, Fondul de coeziune, FEADR și EMFF și dispoziții generale privind fondurile politicii de coeziune la 6 octombrie 2011 [COM (2011) 615 final]. Prezenta propunere de regulament privind dispozițiile comune (RDC) a prevăzut adoptarea unui cadru strategic comun (CSC) care: „ … să transpună obiectivele Uniunii în acțiuni-cheie pentru fondurile CSC, pentru a prevedea o direcție strategică mai clară pentru procesul de programare la nivelul statelor membre și al regiunilor. Cadrul strategic comun ar trebui să faciliteze coordonarea sectorială și teritorială a intervenției Uniunii în temeiul fondurilor CSC și coordonarea cu celelalte politici și instrumente relevante ale Uniunii. Prin urmare, cadrul strategic comun ar trebui să stabilească domeniile-cheie de sprijin, provocările teritoriale care trebuie abordate, obiectivele politice, domeniile de prioritate pentru activitățile de cooperare, mecanismele de coordonare și mecanismele de asigurare a coerenței și compatibilității cu politicile economice ale statelor membre și ale Uniunii.” (Considerentele 14 și 15) Propunerea Comisiei stabilește obiectivele și conținutul CSC în articolele 10 și 11 din RDC. În conformitate cu Articolul 12 din propunere, cadrul strategic comun va fi adoptat de către Comisie ca un act delegat. Atât Consiliul, cât și Comisia REGI a Parlamentului European au informat că doresc să vadă CSC adoptat ca anexă la regulament, și nu ca un act delegat. Având în vedere acest aspect și pentru a facilita un compromis între instituții, Comisia prezintă această propunere legislativă modificată, care împarte elementele CSC între o nouă anexă (anexa I) la RDC și un act delegat. Comisia susține, cu toate acestea, că toate elementele, fie incluse în anexă fie în actul delegat, rămân elemente neesențiale în sensul articolului 290 din Tratatul privind funcționarea Uniunii Europene și, în consecință, pot fi modificate printr-un act delegat. Elementele esențiale sunt cuprinse în articolele 11 și 12 din RDC. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI În vederea facilitării discuțiilor, un document de lucru al serviciilor Comisiei, care stabilește principalele elementele CSC a fost publicat la data de 14 martie 2012 [SWD (2012) 61]. În urma examinării documentului de lucru al serviciilor Comisiei, Consiliul și Comisia REGI a Parlamentului European și-au menținut poziția că CSC ar trebui să fie adoptat ca o anexă la RDC. Ambele instanțe consideră că CSC constituie un element esențial al actului legislativ, întrucât ele susțin că CSC exprimă alegeri politice privind aspecte fundamentale ale politicii de coeziune. Amendamente corespunzătoare au fost incluse în abordarea generală parțială adoptată de Consiliul Afaceri Generale la 24 aprilie 2012 și în proiectele de rapoarte ale Comisiei REGI a Parlamentului European. S-a realizat o evaluare a impactului pentru propunerile legislative inițiale. 3. ELEMENTELE JURIDICE ALE PROPUNERII Propunerea legislativă modificată împarte elemente ale CSC între o nouă anexă (anexa I) la RDC și un act delegat. Dispozițiile privind CSC conținute în anexă sunt elemente neesențiale ale actului legislativ în conformitate cu articolul 290 din TFUE și, în consecință, pot fi modificate printr-un act delegat. Noua anexă cuprinde patru secțiuni privind 1) mijloacele de asigurare a coerenței și consecvenței cu politicile economice ale statelor membre și ale Uniunii, 2) mecanismele de coordonare între fondurile CSC, precum și cu alte politici și instrumente relevante ale Uniunii, 3) principiile orizontale și obiectivele de politică transsectoriale și 4) măsurile de abordare a provocărilor la nivel teritorial. Aceste secțiuni vor coincide în mare măsură cu secțiunile 3, 4 și 5 din documentul de lucru al serviciilor Comisiei și cu elementele relevante din anexele I și II, cu adaptarea formulării lor la cerințele lingvistice ale unui text reglementativ. Actul delegat, la rândul său, va conține două secțiuni privind: 1) acțiunile indicative de valoare adăugată europeană de înalt nivel și principiile corespunzătoare privind punerea în practică și 2) acțiunile prioritare pentru cooperare. Acestea coincid în mare măsură cu anexele I și II la documentul de lucru al serviciilor Comisiei, din nou, cu adaptările juridice necesare. Cifrele care figurează în secțiunea privind cadrul financiar și în fișa financiară legislativă au fost actualizate pentru a ține seama de propunerea modificată a Comisiei pentru cadrul financiar multianual 2014-2020[1]. 4. IMPLICAȚIILE BUGETARE Propunerea modificată nu va avea implicații bugetare. Disponibilitatea unor noi date și previziuni macroeconomice, precum și aderarea Republicii Croația duc, cu toate acestea, la modificări ale pachetului de coeziune. 5. REZUMATUL MODIFICĂRILOR Modificarea vizează schimbări în cadrul considerentelor 14, 15, 16, 83, 84 și 88, și al articolelor 2, 10, 11, 12, 14, 141 și 142. O nouă anexă I a fost, de asemenea, adăugată, ceea ce a provocat schimbări în numerotarea anexelor la unele articole suplimentare (19, 83, 86, 87, 105, 106 și 107). Fișa financiară legislativă a fost, de asemenea, actualizată. 2011/0276 (COD) Propunere modificată de REGULAMENT AL PARLAMENTULUI EUROPEAN ŞI AL CONSILIULUI de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, care fac obiectul cadrului strategic comun, precum și de stabilire a unor dispoziții generale privind Fondul european de dezvoltare regională, Fondul social european și Fondul de coeziune și de abrogare a Regulamentului (CE) nr. 1083/2006 al Consiliului PARLAMENTUL EUROPEAN ŞI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 177, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European[2], având în vedere avizul Comitetului Regiunilor[3], având în vedere avizul Curții de Conturi[4], hotărând în conformitate cu procedura legislativă ordinară, întrucât: (1) Articolul 174 din tratat prevede că, în vederea consolidării coeziunii economice, sociale și teritoriale, Uniunea urmărește reducerea decalajelor dintre nivelurile de dezvoltare a diferitelor regiuni și a rămânerii în urmă a regiunilor sau insulelor defavorizate, a anumitor zone rurale, a zonelor afectate de tranziția industrială, precum și a regiunilor defavorizate puternic și permanent din punct de vedere natural sau demografic. Articolul 175 din tratat prevede că Uniunea susține realizarea acestor obiective prin acțiunea pe care o întreprinde prin intermediul Fondului European de Orientare și Garantare Agricolă secțiunea „Orientare”, al Fondului social european, al Fondului european de dezvoltare regională, al Băncii Europene de Investiții și al altor instrumente. (2) În conformitate cu concluziile Consiliului European din 17 iunie 2010, în cadrul căruia a fost adoptată strategia Uniunii pentru o creștere inteligentă, durabilă și favorabilă incluziunii, este necesar ca Uniunea și statele membre să realizeze o creștere inteligentă, durabilă și favorabilă incluziunii, promovând în același timp dezvoltarea armonioasă a Uniunii și reducerea decalajelor regionale. (3) Pentru a îmbunătăți coordonarea și armonizarea punerii în aplicare a fondurilor care furnizează contribuții în temeiul politicii de coeziune – și anume Fondul european de dezvoltare regională (FEDER), Fondul social european (FSE) și Fondul de coeziune (FC) – , cu punerea în aplicare a fondurilor pentru dezvoltarea rurală – și anume Fondul european agricol pentru dezvoltare rurală (FEADR) – , și cea a fondului pentru sectorul maritim și al pescuitului – și anume Fondul european pentru pescuit și afaceri maritime (EMFF) – , ar trebui să fie stabilite dispoziții comune pentru toate aceste fonduri (denumite în continuare „fondurile CSC”). În plus, prezentul regulament conține dispoziții comune pentru FEDER, FSE și FC, dar nu se aplică FEADR și EMFF. Având în vedere particularitățile fiecărui fond CSC, este necesar ca norme specifice aplicabile fiecărui fond CSC și obiectivului de cooperare teritorială europeană în cadrul FEDER să fie specificate în regulamente separate. (4) În ceea ce privește politica agricolă comună (PAC), s-a obținut deja o sinergie semnificativă prin armonizarea și alinierea normelor privind gestiunea și controlul pentru primul pilon (FEGA – Fondul European de Garantare Agricolă) și pentru al doilea pilon (FEADR) al PAC. Prin urmare, este necesar să se mențină legătura puternică între FEGA și FEADR și să se susțină structurile deja existente în statele membre. (5) Regiunile ultraperiferice ar trebui să beneficieze de măsuri specifice și de o finanțare suplimentară pentru a se compensa handicapurile provocate de factorii menționați la articolul 349 din tratat. (6) Pentru a asigura interpretarea corectă și coerentă a dispozițiilor și pentru a contribui la securitatea juridică pentru statele membre și beneficiari, este necesară definirea anumitor termeni care sunt utilizați în regulament. (7) Se stabilește că prezentul regulament este organizat în trei părți, prima parte conținând considerentele și definițiile, a doua parte conținând normele aplicabile tuturor fondurilor CSC iar a treia parte incluzând dispozițiile care se aplică numai FEDER, FSE și FC (denumite în continuare „fondurile”). (8) În temeiul articolului 317 din tratat și în contextul gestiunii partajate, ar trebui stabilite condiții care să permită Comisiei să își asume competențele de executare a bugetului general al Uniunii Europene și să se precizeze responsabilitățile legate de cooperarea cu statele membre. Aceste condiții ar trebui să permită Comisiei să obțină asigurări în legătură cu faptul că statele membre utilizează fondurile CSC în conformitate cu legislația, reglementările și cu principiul bunei gestiuni financiare în sensul Regulamentului (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (denumit în continuare „regulamentul financiar”)[5]. Statele membre și organismele desemnate de ele în acest sens ar trebui să fie responsabile pentru punerea în aplicare a programelor la nivelul teritorial corespunzător, în conformitate cu cadrul instituțional, juridic și financiar al statului membru. Aceste dispoziții garantează, de asemenea, că se acordă atenție necesității de a asigura complementaritatea și coerența intervenției Uniunii, proporționalitatea măsurilor administrative și reducerea sarcinii administrative a beneficiarilor fondurilor CSC. (9) Pentru contractul de parteneriat și, respectiv, pentru fiecare program, un stat membru ar trebui să organizeze un parteneriat cu reprezentanții autorităților competente regionale, locale, urbane și alte autorități publice, cu partenerii economici și sociali și cu organisme care reprezintă societatea civilă, inclusiv partenerii în domeniul protecției mediului, organizațiile neguvernamentale și organismele responsabile pentru promovarea egalității și a nediscriminării. Scopul acestor parteneriate ar trebui să fie respectarea principiului guvernanței pe mai multe niveluri, asigurarea asumării intervențiilor programate de către părțile interesate și valorificarea experienței și know-how-ului actorilor relevanți. Comisia ar trebui împuternicită să adopte acte delegate care să prevadă un cod de conduită pentru a garanta că partenerii sunt implicați în pregătirea, punerea în aplicare, monitorizarea și evaluarea contractelor de parteneriat și a programelor, în mod consecvent. (10) Activitățile fondurilor CSC și operațiunile pe care acestea le sprijină ar trebui să fie conforme cu legislația Uniunii și cu legislația națională aplicabile care sunt direct sau indirect legate de punerea în aplicare a operațiunii. (11) În contextul efortului său de mărire a coeziunii economice, teritoriale și sociale, Uniunea ar trebui, în toate etapele de punere în aplicare a fondurilor CSC, să urmărească eliminarea inegalităților și promovarea egalității între bărbați și femei, precum și combaterea discriminării pe criterii de sex, origine etnică sau rasială, religie sau credință, handicap, vârstă sau orientare sexuală. (12) Obiectivele fondurilor CSC ar trebui urmărite în cadrul dezvoltării durabile și al promovării de către Uniune a obiectivului de protecție și îmbunătățire a mediului, în conformitate cu articolele 11 și 19 din tratat, având în vedere principiul „poluatorul plătește”. Statele membre ar trebui să furnizeze informații cu privire la sprijinul acordat obiectivelor legate de schimbările climatice, în conformitate cu ambiția de a aloca cel puțin 20% din bugetul Uniunii acestor obiective, utilizând o metodologie adoptată de Comisie printr-un act de punere în aplicare. (13) Pentru a îndeplini țintele și obiectivele strategiei Uniunii pentru o creștere inteligentă, durabilă și favorabilă incluziunii, fondurile CSC ar trebui să își direcționeze sprijinul către un număr limitat de obiective tematice comune. Domeniul de aplicare precis al fiecăruia dintre fondurile CSC ar trebui stabilit în norme specifice fondurilor și poate fi limitat la unele dintre obiectivele tematice definite în prezentul regulament. (14) Pentru a optimiza contribuția fondurilor CSC și a oferi statelor membre și regiunilor orientări strategice clare pentru procesul de programare, Comisia ar trebui să adopte, printr-un act delegat, ar trebui să fie instituit un cadru strategic comun care să transpună obiectivele Uniunii în acțiuni-cheie pentru fondurile CSC cu scopul de a oferi statelor membre și regiunilor orientări strategice mai clare pentru procesul de programare. Cadrul strategic comun ar trebui să faciliteze coordonarea sectorială și teritorială a intervenției Uniunii în temeiul fondurilor CSC și coordonarea cu celelalte politici și instrumente relevante ale Uniunii. (15) Prin urmare, cadrul strategic comun ar trebui să determine domeniile-cheie de sprijin să stabilească mijloacele de realizare a coerenței și concordanței cu politicile economice ale statelor membre și ale Uniunii, mecanismele de coordonare între fondurile CSC și cu alte politici și instrumente relevante ale Uniunii, principiile orizontale și obiectivele politice transversale, măsurile de abordare a provocărilor teritoriale care trebuie abordate, acțiunile indicative cu valoare adăugată europeană ridicată și principiile corespunzătoare privind punerea în practică, precum și acțiunile prioritare obiectivele strategice, domeniile prioritare în materie de activități pentru cooperare, mecanismele de coordonare și mecanismele care asigură coerența și concordanța politicilor economice ale statelor membre și ale Uniunii. (16) Pe baza cadrului strategic comun adoptat de Comisie, fiecare stat membru ar trebui să pregătească, în cooperare cu partenerii săi și în dialog cu Comisia, un contract de parteneriat. Contractul de parteneriat ar trebui să traducă elementele prevăzute de cadrul strategic comun în contextul național și să prevadă angajamente ferme privind îndeplinirea obiectivelor Uniunii prin programarea fondurilor CSC. (17) Statele membre ar trebui să-și concentreze sprijinul pentru a asigura o contribuție semnificativă la obiectivele Uniunii, în conformitate cu necesitățile lor specifice de dezvoltare la nivel național și regional. Ar trebui definite condiții ex ante, pentru a garanta existența condițiilor-cadru necesare pentru utilizarea eficace a sprijinului Uniunii. Îndeplinirea condițiilor ex ante respective ar trebui să fie evaluată de către Comisie în cadrul evaluării contractului de parteneriat și programelor. În cazul în care o condiție ex ante nu este îndeplinită, Comisia ar trebui să aibă competența de a suspenda plățile pentru programul respectiv. (18) Ar trebui definit un cadru de performanță pentru fiecare program, pentru a monitoriza progresele către obiectivele și țintele stabilite pentru fiecare program în cursul perioadei de programare. Comisia ar trebui să realizeze o examinare a performanțelor, în cooperare cu statele membre, în 2017 și 2019. O rezervă de performanță ar trebui prevăzută și alocată în 2019 în cazurile în care obiectivele de etapă stabilite în cadrul de performanță au fost atinse. Având în vedere diversitatea și caracterul lor plurinațional, nu ar trebui să existe nicio rezervă de performanță pentru programele de cooperare teritorială europeană. În cazurile în care neîndeplinirea obiectivelor de etapă sau a țintelor este semnificativă, Comisia ar trebui să poată suspenda plățile pentru program sau, la sfârșitul perioadei de programare, poate să aplice corecții financiare, pentru a se asigura că bugetul Uniunii nu este risipit sau folosit în mod ineficient. (19) Consolidarea legăturii dintre politica de coeziune și guvernanța economică a Uniunii va garanta că eficacitatea cheltuielilor în temeiul fondurilor CSC este susținută de politici economice solide și că fondurile CSC pot, dacă este necesar, să fie redirecționate pentru abordarea problemelor economice cu care se confruntă o țară. Acest proces trebuie să fie progresiv, începând cu modificările contractului de parteneriat și ale programelor în sprijinul recomandărilor Consiliului privind abordarea dezechilibrelor macroeconomice și a dificultăților sociale și economice. În cazul în care, în ciuda utilizării sporite a fondurilor CSC, un stat membru nu reușește să ia măsuri eficace în contextul procesului de guvernanță economică, Comisia ar trebui să aibă dreptul de a suspenda parțial sau total plățile și angajamentele. Deciziile privind suspendarea ar trebui să fie proporționale și eficace, ținând cont de impactul programelor individuale în ceea ce privește abordarea situației economice și sociale din statul membru relevant și de modificările precedente ale contractului de parteneriat. Atunci când ia decizii privind suspendarea, Comisia ar trebui să respecte, de asemenea, egalitatea de tratament între statele membre, ținând cont în special de impactul suspendării asupra economiei statului membru în cauză. Suspendările ar trebui încetate și fondurile ar trebui puse din nou la dispoziția statului membru în cauză de îndată ce acesta ia măsurile necesare. (20) Pentru a garanta că se pune accentul pe realizarea strategiei Uniunii pentru o creștere inteligentă, durabilă și favorabilă incluziunii, este necesar să se definească elemente comune tuturor programelor. Pentru a asigura coerența modalităților de programare pentru fondurile CSC, procedurile de adoptare și modificare a programelor ar trebui aliniate. Programarea ar trebui să asigure coerența cu cadrul strategic comun și cu contractul de parteneriat, coordonarea fondurilor CSC între ele, cu celelalte instrumente financiare existente și cu Banca Europeană de Investiții. (21) Coeziunea teritorială a fost adăugată alături de obiectivele privind coeziunea economică și socială din tratat, și este necesar să se abordeze rolul orașelor, delimitările geografice funcționale și zonele subregionale care se confruntă cu probleme geografice sau demografice specifice. În acest scop, pentru a mobiliza mai bine potențialul la nivel local, este necesar să se consolideze și să se faciliteze dezvoltarea locală plasată sub responsabilitatea comunității prin stabilirea unor norme comune și a unei coordonări strânse între toate fondurile CSC. Responsabilitatea pentru punerea în aplicare a strategiilor de dezvoltare locală ar trebui să revină grupurilor de acțiune locală care reprezintă interesele comunității, acesta reprezentând un principiu esențial. (22) Instrumentele financiare sunt tot mai importante ca urmare a efectului lor de pârghie asupra fondurilor CSC, a capacității lor de a combina diferite forme de resurse publice și private pentru a sprijini obiectivele în materie de politici publice și a faptului că formele de finanțare reînnoibile măresc viabilitatea pe termen lung a acestei asistențe. (23) Instrumentele financiare sprijinite de fondurile CSC ar trebui să fie utilizate pentru a răspunde anumitor nevoi ale pieței într-o manieră eficientă din punct de vedere al costurilor, în conformitate cu obiectivele programelor, și nu ar trebui să excludă finanțarea privată. Prin urmare, decizia de a finanța măsurile de sprijin prin intermediul instrumentelor financiare ar trebui să fie stabilită pe baza unei analize ex ante. (24) Instrumentele financiare ar trebui concepute și puse în aplicare astfel încât să promoveze participarea substanțială a investitorilor din sectorul privat și a instituțiilor financiare pe o bază adecvată în ceea ce privește partajarea riscurilor. Pentru a fi suficient de atractive pentru sectorul privat, instrumentele financiare trebuie să fie concepute și puse în aplicare în mod flexibil. Prin urmare, autoritățile de management trebuie să decidă cu privire la cele mai adecvate forme de punere în aplicare a instrumentelor financiare, pentru a aborda nevoile specifice ale regiunilor țintă, în conformitate cu obiectivele programului relevant. (25) Autoritățile de management ar trebui să aibă posibilitatea de a contribui cu resurse din programe la instrumentele financiare instituite la nivelul Uniunii sau la instrumentele create la nivel regional. Autoritățile de management ar trebui, de asemenea, să aibă posibilitatea de a pune în aplicare instrumentele financiare în mod direct, prin intermediul unor fonduri specifice sau prin fonduri ale fondurilor. (26) Cuantumul resurselor transferate în orice moment de la fondurile CSC către instrumentele financiare ar trebui să corespundă cuantumului necesar efectuării investițiilor planificate și plăților către beneficiarii finali, incluzând costurile și comisioanele de gestionare, calculate pe baza unor planuri de afaceri și previziuni ale fluxurilor de numerar pe o perioadă predeterminată care nu ar trebui să depășească doi ani. (27) Este necesară stabilirea de norme specifice privind sumele care urmează a fi acceptate drept cheltuieli eligibile la închidere, pentru a se asigura că sumele, inclusiv costurile și comisioanele de gestionare plătite din fondurile CSC către instrumentele financiare, sunt utilizate efectiv pentru investiții și plăți către beneficiarii finali. În plus, este necesară stabilirea unor norme specifice privind reutilizarea resurselor puse la dispoziție din fondurile CSC, inclusiv utilizarea resurselor rămase după încheierea programelor. (28) Statele membre ar trebui să monitorizeze programele pentru a evalua punerea lor în aplicare și progresele înregistrate în direcția realizării obiectivelor programului. În acest scop ar trebui să se instituie comitete de monitorizare și să se definească structura și funcțiile acestora în ceea ce privește fondurile CSC. Comitete de monitorizare mixte ar putea fi instituite pentru a facilita coordonarea între fondurile CSC. Pentru asigurarea eficacității, comitetele de monitorizare ar trebui să aibă competența de a adresa recomandări autorităților de management în ceea ce privește punerea în aplicare a programului și ar trebui să monitorizeze acțiunile adoptate ca urmare a recomandărilor lor. (29) Este necesară alinierea modalităților de monitorizare și raportare pentru fondurile CSC pentru a simplifica modalitățile de gestiune la toate nivelurile. Este important să se asigure cerințe de raportare proporționale, dar și disponibilitatea unor informații cuprinzătoare privind progresele înregistrate în punctele-cheie de reexaminare. Prin urmare, este necesar ca cerințele privind raportarea să reflecte necesitățile în materie de informații din anumiți ani și să fie aliniate cu programarea examinării performanțelor. (30) În vederea monitorizării evoluției programelor, ar trebui să aibă loc o reuniune anuală de examinare între statul membru și Comisie. Statul membru și Comisia ar trebui să aibă posibilitatea de a renunța la organizarea reuniunii, pentru a evita o sarcină administrativă inutilă. (31) Pentru a permite Comisiei să monitorizeze progresele realizate în vederea îndeplinirii obiectivelor Uniunii, statele membre ar trebui să prezinte rapoarte privind progresele în ceea ce privește punerea în aplicare a contractelor lor de parteneriat. Pe baza acestor rapoarte, Comisia ar trebui să pregătească un raport de strategie privind progresele înregistrate, în 2017 și în 2019. (32) Este necesar să se evalueze eficacitatea, eficiența și impactul asistenței din fondurile CSC, pentru a îmbunătăți calitatea punerii în aplicare și a elaborării programelor și pentru a determina impactul programelor în ceea ce privește țintele strategiei Uniunii pentru o creștere inteligentă, durabilă și favorabilă incluziunii, precum și în ceea ce privește PIB-ul și șomajul, după caz. Ar trebui precizate responsabilitățile statelor membre și ale Comisiei în acest sens. (33) Pentru a îmbunătăți calitatea și elaborarea fiecărui program și pentru a verifica dacă obiectivele și țintele pot fi atinse, ar trebui efectuată o evaluare ex ante a fiecărui program. (34) Un plan de evaluare ar trebui elaborat de către autoritatea responsabilă pentru pregătirea programului. În timpul perioadei de programare, autoritățile de management ar trebui să efectueze evaluări pentru a examina eficacitatea și impactul unui program. Ar trebui să se informeze comitetul de monitorizare și Comisia în legătură cu rezultatele evaluărilor, pentru a facilita deciziile în materie de gestionare. (35) Ar trebui să desfășoare evaluări ex post pentru a examina eficacitatea și eficiența fondurilor CSC și impactul lor asupra obiectivelor generale ale fondurilor CSC și ale strategiei Uniunii pentru o creștere inteligentă, durabilă și favorabilă incluziunii. (36) Este util să se specifice tipurile de acțiuni care ar putea fi adoptate la inițiativa Comisiei și a statelor membre ca asistență tehnică din fondurile CSC. (37) Pentru a asigura o utilizare eficientă a resurselor Uniunii și pentru a evita finanțarea excesivă a operațiunilor generatoare de venituri, este necesară stabilirea unor norme privind calcularea contribuției din partea fondurilor CSC la o operațiune generatoare de venituri. (38) Ar trebui să se specifice datele inițiale și finale de eligibilitate a cheltuielilor, astfel încât să existe o normă uniformă și echitabilă aplicabilă utilizării fondurilor CSC în întreaga Uniune. Pentru a se facilita execuția programelor, ar trebui să se stabilească faptul că data începând cu care cheltuielile devin eligibile poate fi o dată anterioară datei de 1 ianuarie 2014, în cazul în care statul membru în cauză prezintă un program înaintea acestei date. Pentru a asigura o utilizare eficientă a fondurilor UE și pentru a reduce riscul pentru bugetul UE, este necesar să se instituie restricții privind contribuțiile pentru operațiunile finalizate. (39) În conformitate cu principiul subsidiarității și sub rezerva anumitor excepții prevăzute de Regulamentul (Regulamentele) (UE) nr. [...] [regulamentele privind FEDER, FSE, FC, cooperarea teritorială europeană, FEADR, EMFF], statele membre ar trebui să adopte norme la nivel național privind eligibilitatea cheltuielilor. (40) În vederea simplificării utilizării fondurilor CSC și a reducerii riscului de erori, concomitent cu asigurarea unei diferențieri atunci când este necesar pentru a reflecta elementele specifice politicilor, se recomandă definirea formelor de contribuție, a condițiilor armonizate de rambursare a granturilor și a finanțărilor prin sume forfetare, a normelor specifice de eligibilitate pentru granturi și a condițiilor specifice privind eligibilitatea operațiunilor, în funcție de zonă. (41) Pentru a garanta eficacitatea, corectitudinea și impactul durabil al intervențiilor din partea fondurilor CSC, ar trebui să se prevadă dispoziții care să garanteze că investițiile în întreprinderi și infrastructură sunt de durată și să se prevină utilizarea fondurilor CSC pentru avantaje necuvenite. Experiența a arătat că o perioadă de cinci ani reprezintă o perioadă minimă adecvată care se poate aplica, cu excepția cazurilor în care normele privind ajutoarele de stat prevăd o perioadă diferită. Este adecvat să se excludă acțiunile sprijinite de FSE și cele care nu implică investiții productive sau investiți în infrastructură de la cerința generală privind caracterul durabil, cu excepția cazurilor în care aceste cerințe sunt derivate din normele aplicabile privind ajutoarele de stat, și să se excludă contribuțiile la sau din instrumentele financiare. (42) Statele membre ar trebui să adopte măsuri adecvate pentru a garanta realizarea și funcționarea corectă a sistemelor lor de gestiune și control, pentru a oferi asigurare în ceea ce privește utilizarea conformă legislației și reglementară a fondurilor CSC. Ar trebui să se specifice obligațiile statelor membre în ceea ce privește sistemele de gestiune și control, precum și de prevenire, detectare și corectare a neregulilor și a încălcărilor dreptului Uniunii. (43) În conformitate cu principiile gestionării partajate, aplicarea și controlul operațiunilor din cadrul programelor ar trebui să revină în principal statelor membre, prin sistemele lor de gestiune și control. Pentru a consolida eficiența controlului asupra selecției și realizării operațiunilor și a funcționării sistemului de gestiune și control, ar trebui specificate funcțiile autorității de management. (44) Pentru a oferi o asigurare corespunzătoare ex ante cu privire la configurarea și elaborarea principalelor sisteme de gestiune și control, statele membre ar trebui să desemneze un organism de acreditare responsabil pentru acreditarea și retragerea acreditării organismelor de gestiune și control. (45) Ar trebui să fie stabilite competențele și responsabilitățile Comisiei în ceea ce privește verificarea funcționării eficiente a sistemelor de gestiune și control, precum și în ceea ce privește solicitarea întreprinderii de acțiuni de către statele membre. De asemenea, Comisia ar trebui să aibă competența de a realiza audituri vizând aspecte legate de buna gestiune financiară, pentru a formula concluzii privind funcționarea fondurilor. (46) Angajamentele bugetare ale Uniunii ar trebui efectuate o dată pe an. Pentru a asigura o gestiune eficace a programelor, este necesar să se stabilească norme comune pentru cererile de plăți intermediare, plata soldului anual, după caz, și a soldului final, fără a aduce atingere normelor specifice pentru fiecare dintre fondurile CSC. (47) Plata de prefinanțare la începutul programelor garantează că statul membru are mijloacele necesare pentru a oferi sprijin beneficiarilor pentru punerea în aplicare a programului începând cu adoptarea acestuia. Prin urmare, ar trebui stabilite dispoziții privind sumele inițiale de prefinanțare din fondurile CSC. Prefinanțarea inițială ar trebui lichidată în totalitate la închiderea programului. (48) Pentru a proteja interesele financiare ale Uniunii, ar trebui să fie prevăzute măsuri limitate în timp care să permită ordonatorului delegat să întrerupă plățile în cazul în care există probe care sugerează o deficiență semnificativă care afectează buna funcționare a sistemelor de gestiune și control, probe privind nereguli legate de o cerere de plată sau nu au fost prezentate documente necesare pentru verificarea și închiderea conturilor. (49) Pentru a garanta că cheltuielile cofinanțate din bugetul Uniunii în orice an financiar sunt folosite în conformitate cu normele aplicabile, ar trebui creat un cadru corespunzător pentru verificarea și închiderea anuală a conturilor. În acest context, organismele acreditate ar trebui să prezinte Comisiei, pentru fiecare program, o declarație de asigurare de gestiune însoțită de conturile anuale certificate, un raport de sinteză privind controalele, precum și o opinie independentă de audit și un raport de control. (50) Pentru a proteja bugetul Uniunii, Comisia poate fi nevoită să aplice corecții financiare. Pentru a asigura certitudinea juridică pentru statele membre, este important să se definească circumstanțele în care nerespectarea legislației Uniunii și a legislației naționale poate determina corecții financiare din partea Comisiei. Pentru a se asigura că corecțiile financiare pe care Comisia poate să le impună asupra statelor membre sunt legate de protecția intereselor financiare ale UE, acestea ar trebui să se limiteze la cazurile în care încălcarea legislației Uniunii sau a legislației naționale privește, direct sau indirect, eligibilitatea, regularitatea, gestiunea sau controlul operațiunilor și cheltuielilor corespunzătoare. Pentru a garanta proporționalitatea, este important ca natura și gravitatea nerespectării să fie luate în considerare de Comisie pentru a decide cuantumul corecției financiare. (51) Pentru a încuraja disciplina financiară, ar trebui definite modalitățile de dezangajare pentru oricare parte a angajamentului bugetar pentru un program, în special dacă o sumă poate fi exclusă din dezangajare și dacă întârzierile de punere în aplicare rezultă din circumstanțe independente de partea în cauză, excepționale sau neprevăzute și ale căror consecințe nu pot fi evitate în ciuda eforturilor făcute. (52) Sunt necesare dispoziții generale suplimentare în legătură cu funcționarea specifică a fondurilor. În special, pentru a spori valoarea lor adăugată și pentru a susține contribuția lor la prioritățile strategiei Uniunii pentru o creștere inteligentă, durabilă și favorabilă incluziunii, funcționarea acestor fonduri ar trebui simplificată și concentrată asupra obiectivelor „investiții pentru creștere și locuri de muncă” și „cooperare teritorială europeană”. (53) Dispoziții suplimentare privind funcționarea specifică a FEADR și a EMFF sunt prevăzute în legislația specifică sectoarelor relevante. (54) Promovarea obiectivelor de coeziune economică, socială și teritorială, prevăzute în tratat, presupune că obiectivul „investiții pentru creștere și locuri de muncă” ar trebui să includă toate regiunile. Pentru a oferi o asistență echilibrată și nuanțată și pentru a reflecta nivelul de dezvoltare economică și socială, resursele pentru acest obiectiv ar trebui alocate din FEDER și FSE între regiunile mai puțin dezvoltate, regiunile de tranziție și regiunile mai dezvoltate în funcție de produsul lor intern brut (PIB) pe cap de locuitor raportat la media Uniunii. Pentru a garanta caracterul durabil pe termen lung al investițiilor din fondurile structurale, regiunile ale căror PIB pe cap de locuitor pentru perioada 2007-2013 era mai mic de 75% din media UE-25 pentru perioada de referință dar al căror PIB pe cap de locuitor a devenit mai mare de 75% din media UE-27 ar trebui să primească cel puțin două treimi din alocarea lor pentru 2007-2013. Statele membre al căror venit național brut (VNB) pe cap de locuitor este mai mic de 90% din cel al mediei Uniunii ar trebui să beneficieze de asistență pentru obiectivul „investiții pentru creștere și locuri de muncă” din FC. (55) Ar trebui stabilite criterii obiective de definire a regiunilor și zonelor eligibile pentru sprijin din partea fondurilor. În acest scop, identificarea regiunilor și a zonelor la nivelul Uniunii ar trebui să se bazeze pe sistemul comun de clasificare a regiunilor stabilit prin Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS)[6]. (56) În scopul stabilirii unui cadru financiar adecvat, Comisia ar trebui să stabilească, prin acte de punere în aplicare, defalcarea anuală orientativă a creditelor de angajament disponibile în conformitate cu o metodă obiectivă și transparentă, în vederea orientării către regiunile a căror dezvoltare a rămas în urmă, inclusiv cele care primesc sprijin tranzitoriu. (57) Este necesară stabilirea limitelor acestor resurse pentru obiectivul „investiții pentru creștere și locuri de muncă” și adoptarea de criterii obiective de alocare către regiuni și state membre. Pentru a încuraja accelerarea necesară a dezvoltării infrastructurii în transport și energie, precum și a tehnologiilor informației și comunicațiilor în Uniune, se recomandă crearea unei facilități de „Conectare a Europei”. Alocarea de credite anuale din fonduri și sumele transferate din Fondul de coeziune către facilitatea „Conectarea Europei” și către un stat membru ar trebui limitate la un plafon care urmează să fie stabilit în funcție de capacitatea respectivului stat membru de a absorbi aceste credite. În plus, în conformitate cu ținta principală privind reducerea sărăciei, este necesară reorientarea sistemului de sprijin alimentar pentru persoanele cele mai defavorizate pentru a promova incluziunea socială și dezvoltarea armonioasă a Uniunii. Se preconizează un mecanism care să transfere resurse către acest instrument și să garanteze că acestea vor fi constituite din alocări FSE printr-o scădere implicită corespunzătoare a procentului minim din fondurile structurale de alocat FSE în fiecare țară. (58) Pentru a consolida orientarea către rezultate și către atingerea obiectivelor și țintelor Europa 2020, un procent de cinci la sută din resursele alocate obiectivului „Investiții pentru creștere și locuri de muncă” ar trebui păstrat sub forma unei rezerve de performanță pentru fiecare fond și fiecare categorie de regiune din fiecare stat membru. (59) În ceea ce privește fondurile și pentru a asigura alocarea adecvată către fiecare categorie de regiuni, resursele nu ar trebui să fie transferate între regiunile mai puțin dezvoltate, regiunile de tranziție și regiunile mai dezvoltate, cu excepția cazurilor justificate în mod corespunzător, legate de îndeplinirea a unuia sau mai multor obiective tematice și fără să se depășească 2% din creditele totale pentru respectiva categorie de regiune. (60) Pentru a asigura un impact economic real, contribuția din partea fondurilor nu ar trebui să se substituie cheltuielilor publice sau cheltuielilor structurale asimilabile ale statelor membre în temeiul prezentului regulament. În plus, pentru a se asigura că sprijinul din partea fondurilor ia în considerare contextul economic general, nivelul cheltuielilor publice ar trebui să fie stabilit în funcție de condițiile macroeconomice generale în care se acordă finanțarea, pe baza indicatorilor prevăzuți de programele de stabilitate și de convergență prezentate anual de către statele membre în conformitate cu Regulamentul (CE) nr. 1466/1997 din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice[7]. Verificarea de către Comisie a principiului adiționalității ar trebui să se concentreze asupra statelor membre în care regiunile mai puțin dezvoltate și regiunile de tranziție acoperă cel puțin 15% din populație, din cauza nivelului resurselor financiare alocate acestora. (61) Este necesară stabilirea unor dispoziții suplimentare privind programarea, gestiunea, monitorizarea și controlul programelor operaționale care beneficiază de contribuții din partea fondurilor. Programele operaționale ar trebui să stabilească axe prioritare care să corespundă unor obiective tematice, să elaboreze o logică de intervenție consecventă pentru a aborda necesitățile de dezvoltare identificate și să stabilească cadrul pentru evaluarea performanțelor. De asemenea, ele ar trebui să conțină alte elemente necesare pentru a sprijini punerea în aplicare eficace și eficientă acestor fonduri. (62) În vederea îmbunătățirii complementarității și simplificării executării, ar trebui să fie posibil să se combine sprijinul din FC și din FEDER cu sprijinul din FSE în cadrul programelor operaționale comune în temeiul obiectivului „creștere și locuri de muncă”. (63) Proiectele majore reprezintă o parte substanțială din cheltuielile Uniunii și au frecvent o importanță strategică în ceea ce privește realizarea strategiei Uniunii pentru o creștere inteligentă, durabilă și favorabilă incluziunii. Prin urmare, este justificat ca operațiunile cu dimensiuni substanțiale să continue să facă obiectul aprobării Comisiei în temeiul prezentului regulament. Pentru a se asigura claritatea, este oportun să se precizeze conținutul unui proiect major în acest scop. De asemenea, Comisia ar trebui să aibă posibilitatea de a refuza să acorde sprijin unui proiect major dacă acordarea acestui sprijin nu este justificată. (64) Pentru a oferi statelor membre posibilitatea de a pune în aplicare o parte a unui program operațional utilizând o abordare bazată pe rezultate, este util să se prevadă un plan de acțiune comun care să cuprindă un set de acțiuni de realizat de către un beneficiar pentru a contribui la obiectivele programului operațional. Pentru a simplifica și consolida orientarea către rezultate a fondurilor, gestionarea planului de acțiune comun ar trebui să se bazeze exclusiv pe obiective de etapă, realizări și rezultate stabilite de comun acord, astfel cum este definit în decizia Comisiei de adoptare a planului de acțiune comun. Controlul și auditul unui plan de acțiune comun ar trebui să fie, de asemenea, limitate la realizarea acestor obiective de etapă, realizări și rezultate. Prin urmare, este necesar să se stabilească dispoziții privind elaborarea sa, conținutul, adoptarea, gestiunea și controlul financiar al planurilor de acțiune comune. (65) Dacă o strategie de dezvoltare urbană sau teritorială necesită o abordare integrată pentru că implică investiții în cadrul mai multor axe prioritare aferente unuia sau mai multor programe operaționale, acțiunile sprijinite de fonduri ar trebui desfășurate sub forma unei investiții teritoriale integrate într-un program operațional. (66) Este necesară adoptarea unor norme specifice în legătură cu funcțiile comitetului de monitorizare și rapoartele anuale privind punerea în aplicare a programelor operaționale sprijinite de fonduri. Dispoziții suplimentare privind funcționarea specifică a FEADR sunt prevăzute în legislația specifică sectoarelor relevante. (67) Pentru a asigura disponibilitatea informațiilor esențiale și actualizate privind punerea în aplicare a programelor, este necesar ca statele membre să furnizeze Comisiei datele-cheie în mod regulat. Pentru a evita impunerea unei sarcini administrative suplimentare asupra statelor membre, acest lucru ar trebui să se limiteze la datele colectate în mod continuu, iar transmisia ar trebui efectuată prin schimb electronic de date. (68) În conformitate cu articolul 175 din tratat, Comisia prezintă o dată la trei ani Parlamentului European, Consiliului, Comitetului Economic și Social European și Comitetului Regiunilor rapoarte privind coeziunea, în legătură cu progresele înregistrate în ceea ce privește coeziunea economică, socială și teritorială a Uniunii. Este necesar să se determine conținutul raportului menționat. (69) Se consideră adecvat ca, în cooperare cu statele membre, Comisia să realizeze evaluarea ex post a fondurilor, pentru a obține informații la nivelul adecvat privind rezultatele și impactul intervențiilor finanțate. De asemenea, sunt necesare dispoziții specifice pentru a stabili o procedură pentru aprobarea planurilor de evaluare pentru fonduri. (70) Este important ca realizările fondurilor Uniunii să fie aduse în atenția publicului larg. Cetățenii au dreptul să cunoască modul în care resursele financiare ale Uniunii sunt investite. Responsabilitatea privind comunicarea informațiilor corespunzătoare către public ar trebui să revină atât autorităților de management, cât și beneficiarilor. Pentru a îmbunătăți eficiența comunicării către public și pentru a asigura o sinergie mai amplă și mai puternică între activitățile de comunicare întreprinse la inițiativa Comisiei, resursele alocate acțiunilor de comunicare în temeiul prezentului regulament contribuie, de asemenea, la acoperirea comunicării instituționale a priorităților politice ale Uniunii Europene, în măsura în care acestea sunt legate de obiectivele generale ale prezentului regulament. (71) În vederea asigurării unei difuzări la scară largă a informațiilor privind realizările fondurilor și contribuția Uniunii la aceste realizări, precum și a informării potențialilor beneficiari în privința oportunităților de finanțare, prezentul regulament ar trebui să definească norme detaliate privind măsurile de informare și comunicare, precum și anumite caracteristici tehnice ale unor astfel de măsuri. (72) În vederea consolidării accesibilității și transparenței informațiilor privind oportunitățile de finanțare și beneficiarii proiectelor, în fiecare stat membru ar trebui să fie disponibil un site sau portal unic conținând informații privind toate programele operaționale, inclusiv listele de operațiuni susținute în cadrul fiecărui program operațional. (73) Ar trebui să se determine elementele care permit modularea ratei de cofinanțare din fonduri a programele operaționale, în special pentru a se consolida efectul de pârghie al resurselor Uniunii. Este, de asemenea, necesar să se stabilească rate maxime de cofinanțare pentru fiecare categorie de regiune, pentru a garanta respectarea principiului cofinanțării printr-un nivel adecvat al contribuțiilor naționale. (74) Este necesar ca statele membre să desemneze o autoritate de management, o autoritate de certificare și o autoritate de audit independentă din punct de vedere funcțional pentru fiecare program operațional. Pentru a asigura flexibilitate statelor membre în ceea ce privește instituirea sistemelor de control, este adecvat să se prevadă posibilitatea ca funcțiile autorității de certificare să fie îndeplinite de autoritatea de management. Ar trebui, de asemenea, să se permită ca statul membru să poată desemna organisme intermediare care să efectueze anumite sarcini ale autorității de management sau ale autorității de certificare. Statul membru ar trebui în acest caz să precizeze responsabilitățile și funcțiile organismelor respective. (75) Autoritatea de management are principala responsabilitate pentru punerea în aplicare eficace și eficientă a fondurilor și, prin urmare, deține un număr substanțial de funcții legate de gestionarea și monitorizarea programului, de gestiunea și de controalele financiare, precum și de selectarea proiectelor. Este necesar să se stabilească responsabilitățile și funcțiile acesteia. (76) Autoritatea de certificare ar trebui să întocmească și să prezinte Comisiei cererile de plată. Ea ar trebui să întocmească conturile anuale, atestând integralitatea, acuratețea și veridicitatea conturilor anuale și faptul că cheltuielile înscrise în conturi sunt în conformitate cu normele UE și naționale aplicabile. Este necesar să se stabilească responsabilitățile și funcțiile acesteia. (77) Autoritatea de audit ar trebui să se asigure că se efectuează audituri ale sistemelor de gestiune și control pe un eșantion adecvat de operațiuni și pe conturile anuale. Este necesar să se stabilească responsabilitățile și funcțiile acesteia. (78) Pentru a ține cont de organizarea specifică a sistemelor de gestiune și de control pentru FEDR, FSE și FC și de necesitatea de a asigura o abordare proporțională, sunt necesare dispoziții specifice pentru acreditarea și retragerea acreditărilor pentru autoritatea de management și autoritatea de certificare. (79) Fără a aduce atingere competențelor Comisiei în materie de control financiar, ar trebui să se consolideze cooperarea între statele membre și Comisie în acest domeniu și să se precizeze criteriile care permit Comisiei să determine, în cadrul strategiei sale de control al sistemelor naționale, nivelul de asigurare pe care ar trebui să îl obțină de la organismele naționale de audit. (80) În completarea regulilor comune privind gestiunea financiară, sunt necesare dispoziții suplimentare pentru FEDR, FSE și FC. În special, pentru a garanta o asigurare rezonabilă pentru Comisie înainte de verificarea și închiderea anuală a conturilor, cererile de plăți intermediare ar trebui rambursate la o rată de 90% din suma rezultată prin aplicarea ratei de cofinanțare pentru fiecare axă prioritară, astfel cum s-a stabilit în decizia de adoptare a programului operațional, la cheltuielile eligibile pentru axa prioritară. Sumele restante datorate ar trebui plătite statelor membre după verificarea și închiderea anuală a conturilor, cu condiția de a se fi obținut o asigurare rezonabilă în ceea ce privește eligibilitatea cheltuielilor pentru anul acoperit de procedura de verificare și închidere a conturilor. (81) Pentru a garanta că beneficiarii primesc contribuțiile cât mai curând și pentru a consolida asigurarea pentru Comisie, este adecvat să se solicite ca cererile de plată să includă numai cheltuielile pentru care contribuțiile au fost deja plătite beneficiarilor. În fiecare an ar trebui să se prevadă sume pentru prefinanțare, pentru a garanta că statul membru are mijloace suficiente de a funcționa în temeiul unor astfel de modalități. Prefinanțarea menționată ar trebui lichidată în fiecare an la momentul verificării și închiderii conturilor. (82) Pentru a asigura aplicarea corespunzătoare a normelor generale privind dezangajarea, normele stabilite pentru fonduri ar trebui să prezinte detaliat modul de stabilire a termenelor-limită pentru dezangajare și modul de calcul al sumelor respective. (83) Este necesar să se specifice procedura detaliată pentru verificarea și închiderea anuală a conturilor aplicabilă fondurilor, pentru a garanta existența unui temei clar și securitatea juridică a acestor modalități. Este important să se prevadă o posibilitate limitată ca statul membru să definească prevederea în conturile sale anuale a unei sume care face obiectul unei proceduri în curs cu autoritatea de audit. (84) Procesul de verificare și închidere anuală a conturilor ar trebui însoțit de o închidere anuală a operațiunilor finalizate (pentru FEDER și FC) sau a cheltuielilor încheiate (pentru FSE). Pentru a reduce costurile asociate cu închiderea finală a programelor operaționale, pentru a reduce sarcina administrativă pentru beneficiari și pentru a asigura securitatea juridică, închiderea anuală ar trebui să fie obligatorie, limitându-se prin urmare perioada în care este necesară păstrarea documentelor justificative și în care operațiunile pot fi auditate și se pot impune corecții financiare. (85) În scopul de a proteja interesele financiare ale Uniunii și de a oferi mijloacele de a asigura punerea în aplicare eficace a programelor, ar trebui prevăzute măsuri care să permită suspendarea de către Comisie a plăților la nivelul axei prioritare sau al programului operațional. (86) Este necesar să se stabilească modalitățile și procedurile specifice pentru corecțiile financiare de către statele membre și de către Comisie, în ceea ce privește fondurile, pentru a asigura securitatea juridică pentru statele membre. (87) Frecvența auditurilor operațiunilor ar trebui să fie proporțională cu nivelul contribuției Uniunii din fonduri. În special, numărul auditurilor efectuate ar trebui să fie redus în cazul în care totalul cheltuielilor eligibile pentru o operațiune nu depășește 100 000 EUR. Cu toate acestea, ar trebui să fie posibilă efectuarea de audituri oricând există indicii privind o neregulă sau o fraudă sau, în urma închiderii unei operațiuni finalizate, în cadrul unui eșantion de audit. Pentru ca nivelul auditării de către Comisie să fie proporțional cu riscul, Comisia ar trebui să-și poată reduce activitatea de audit în ceea ce privește programele operaționale în cazul cărora nu există deficiențe semnificative sau dacă autoritatea de audit este fiabilă. (88) Pentru a suplimenta și a modifica anumite elemente neesențiale din prezentul regulament, competența de a adopta acte în conformitate cu articolul 290 din tratat ar trebui să fie delegată Comisiei în ceea ce privește un cod de conduită privind obiectivele și criteriile pentru a sprijini punerea în aplicare a parteneriatului, adoptarea elementelor unui cadrului strategic comun cu privire la acțiunile cu valoare adăugată europeană ridicată și cu principiile corespunzătoare privind punerea în practică precum și la prioritățile în domeniul cooperării, normele suplimentare privind alocarea rezervei de performanță, definirea suprafeței și populației care fac obiectul strategiilor de dezvoltare locală, normele detaliate privind instrumentele financiare (evaluare ex ante, combinarea sprijinului, eligibilitate, tipuri de activități care nu sunt sprijinite), normele privind anumite tipuri de instrumente financiare instituite la nivel național, regional, transnațional sau transfrontalier, normele privind acordurile de finanțare, transferul și gestionarea activelor, modalitățile de gestionare și control, normele privind cererile de plată și instituirea unui sistem de capitalizare a ratelor anuale, definirea ratei forfetare pentru operațiunile generatoare de venituri, definirea ratei forfetare aplicate costurilor indirecte aferente granturilor pe baza metodelor existente și a ratelor corespunzătoare aplicabile în cadrul politicilor Uniunii, responsabilitățile statelor membre în ceea ce privește procedura de notificare a neregulilor și de recuperare a sumelor plătite în mod necuvenit, modalitățile de schimb de informații privind operațiunile, modalitățile aferente unei piste de audit adecvate, condițiile auditurilor naționale, criteriile de acreditare pentru autoritățile de management și autoritățile de certificare, identificarea suporturilor de date comun acceptate și criteriile de stabilire a nivelului corecției financiare de aplicat. Comisa ar trebui să dețină, de asemenea, competența de a modifica, prin intermediul actelor delegate, anexaele I și VI, care conțin, amândouă, elemente neesențiale pentru prezentul regulament, cu scopul de a aborda viitoare necesități de adaptare. Este deosebit de important ca, în timpul lucrărilor pregătitoare, Comisia să organizeze consultări adecvate, inclusiv la nivel de experți. (89) Atunci când pregătește și elaborează acte delegate, Comisia trebuie să asigure transmiterea simultană, la timp și adecvată a documentelor relevante către Parlamentul European și Consiliu. (90) Comisia ar trebui să fie împuternicită să adopte, prin intermediul unor acte de punere în aplicare, în ceea ce privește fondurile CSC, decizii de aprobare a contractelor de parteneriat, decizii de alocare a rezervei de performanță și decizii de suspendare a plăților legate de politicile economice ale statelor membre, iar în cazul dezangajării, decizii de modificare a deciziilor de adoptare a programelor; în privința fondurilor, decizii identificând regiunile și statele membre care îndeplinesc criteriile investițiilor pentru creștere și locuri de muncă, decizii stabilind defalcarea anuală a creditelor de angajament către statele membre, decizii stabilind suma de transferat din alocarea Fondului de coeziune a fiecărui stat către facilitatea „Conectarea Europei”, decizii stabilind suma de transferat din alocarea din fondurile structurale a fiecărui stat membru pentru ajutorul alimentar pentru persoanele defavorizate, decizii de adoptare și modificare a programelor operaționale, decizii privind proiecte majore, decizii privind planuri de acțiune comune, decizii de suspendare a plăților și decizii privind corecțiile financiare. (91) Pentru a garanta condiții uniforme de punere în aplicare a prezentului regulament, competențele de punere în aplicare cu privire la metodologia privind obiectivele legate de schimbările climatice, termenii și condițiile standard pentru monitorizarea instrumentelor financiare, condițiile uniforme privind monitorizarea și comunicarea informațiilor privind monitorizarea pentru instrumentele financiare, metodologia pentru calcularea veniturilor nete pentru proiectele generatoare de venituri, sistemul de schimb electronic de date între statele membre și Comisie, modelul de program operațional pentru fonduri, nomenclatura pentru categoriile de intervenție, formatul pentru informațiile privind proiectele majore și metodologia de utilizat pentru realizarea analizei costuri-beneficii pentru proiectele majore, modelul planului de acțiune comun, modelul rapoartelor de implementare anuale și finale, anumite caracteristici tehnice ale măsurilor de informare și publicitate și instrucțiunile aferente, regulile privind schimbul de informații între beneficiari și autoritățile de management, autoritățile de certificare, autoritățile de audit și organismele intermediare, modelul de declarație de gestiune, modelele de strategie de audit, avizul și raportul anual de control și metodologia utilizată pentru metoda de eșantionare, normele privind utilizarea datelor colectate în cursul auditurilor și modelul cererilor de plată ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[8]. (92) Prezentul regulament înlocuiește Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de coeziune și de abrogare a Regulamentului (CE) nr. 1260/1999[9]. Prin urmare, regulamentul menționat anterior ar trebui abrogat. (93) Întrucât obiectivul prezentului regulament, și anume reducerea decalajelor dintre nivelurile de dezvoltare a diferitelor regiuni și a rămânerii în urmă a regiunilor sau insulelor defavorizate, a anumitor zone rurale, a zonelor afectate de tranziția industrială, precum și a regiunilor defavorizate puternic și permanent din punct de vedere natural sau demografic, nu poate fi realizat în mod satisfăcător de statele membre și poate fi realizat mai bine la nivelul Uniunii, Uniunea poate adopta măsuri, în conformitate cu principiul subsidiarității, astfel cum se prevede la articolul 5 din Tratatul privind Uniunea Europeană. În conformitate cu principiul proporționalității, astfel cum se prevede la articolul menționat anterior, prezentul regulament nu depășește ceea ce este necesar pentru realizarea acestui obiectiv, ADOPTĂ PREZENTUL REGULAMENT PARTEA ÎNTÂI OBIECT ȘI DEFINIȚII Articolul 1 Obiect Prezentul regulament stabilește norme comune aplicabile Fondului european de dezvoltare regională (FEDER), Fondului social european (FSE), Fondului de coeziune (FC), Fondului european agricol pentru dezvoltare rurală (FEADR) și Fondului european pentru pescuit și afaceri maritime (EMFF), care funcționează în temeiul cadrului strategic comun („fondurile CSC”). De asemenea, regulamentul stabilește dispozițiile necesare pentru asigurarea eficacității fondurilor CSC și coordonarea între acestea și cu alte instrumente ale Uniunii. De asemenea, prezentul regulament stabilește normele generale privind FEDER, FSE (denumite împreună „fondurile structurale”) și FC. Regulamentul definește sarcinile, obiectivele prioritare și organizarea fondurilor structurale și Fondului de coeziune („fondurile”), criteriile pentru ca statele membre și regiunile să fie eligibile pentru contribuție din partea fondurilor CSC, resursele financiare disponibile și criteriile pentru alocarea lor. Normele prevăzute în prezentul regulament se aplică fără a aduce atingere dispozițiilor prevăzute în Regulamentul (UE) nr. […]/2012 al Parlamentului European și al Consiliului privind finanțarea, gestionarea și monitorizarea politicii agricole comune[10] (denumit în continuare „regulamentul PAC”) și a dispozițiilor specifice stabilite în următoarele regulamente: (1) Regulamentul (UE) nr. […]/2012 al Parlamentului European și al Consiliului privind Fondul european de dezvoltare regională și de abrogare a Regulamentului (CE) nr. 1080/2006[11] („regulamentul FEDER”); (2) Regulamentul (UE) nr. […]/2012 al Parlamentului European și al Consiliului privind Fondul social european și de abrogare a Regulamentului (CE) nr. 1081/2006[12] („regulamentul FEDER”); (3) Regulamentul (UE) nr. […]/2012 al Parlamentului European și al Consiliului privind Fondul de coeziune și de abrogare a Regulamentului (CE) nr. 1084/2006[13] („regulamentul FC”); (4) Regulamentul (UE) nr. […]/2012 al Parlamentului European și al Consiliului privind cooperarea teritorială europeană[14] („regulamentul CTE”); (5) Regulamentul (UE) nr. […]/2012 al Parlamentului European și al Consiliului privind Fondul european agricol pentru dezvoltare rurală și de abrogare a Regulamentului (CE) nr. 1698/2005[15] („regulamentul FEADR”); și (6) Regulamentul (UE) nr. […]/2012 al Parlamentului European și al Consiliului privind Fondul european pentru pescuit și afaceri maritime și de abrogare a Regulamentului (CE) nr. 1198/2006[16] („regulamentul EMFF”). Articolul 2 Definiții În sensul prezentului regulament, definițiile privind instrumentele financiare, astfel cum sunt prevăzute în regulamentul financiar, se aplică instrumentelor financiare care beneficiază de contribuții din fondurile CSC, cu excepția cazurilor în care prezentul regulament prevede altfel. De asemenea, se aplică următoarele definiții: (1) „strategia Uniunii pentru o creștere inteligentă, durabilă și favorabilă incluziunii” înseamnă țintele și obiectivele comune care orientează acțiunea statelor membre și a Uniunii stabilite în comunicarea Comisiei intitulată: „Europa 2020: o strategie pentru o creștere inteligentă, durabilă și favorabilă incluziunii” și incluse în concluziile adoptate de Consiliul European de la 17 iunie 2010 la anexa I (Noua strategie europeană pentru creștere economică și ocuparea forței de muncă, țintele principale ale UE), în Recomandarea Consiliului din 13 iulie 2010 privind orientările generale pentru politicile economice ale statelor membre și ale Uniunii[17] și în Decizia Consiliului din 21 octombrie 2010 privind orientările pentru politicile de ocupare a forței de muncă ale statelor membre[18], precum și orice revizuire a acestor ținte și obiective comune. (2) „cadrul strategic comun” înseamnă documentul care transpune obiectivele și țintele Uniunii pentru o creștere inteligentă, durabilă și favorabilă incluziunii în acțiuni-cheie ale fondurilor CSC, stabilind, pentru fiecare obiectiv tematic, acțiunile-cheie care urmează să fie sprijinite de fiecare fond CSC și mecanismele de asigurare a coerenței și consecvenței programării fondurilor CSC cu politicile economice și de ocupare a forței de muncă ale statelor membre și ale Uniunii; elementele care oferă direcție strategică clară pentru procesul de programare și facilitează coordonarea sectorială și teritorială a intervenției Uniunii în temeiul fondurilor CSC și coordonarea cu celelalte politici și instrumente relevante ale Uniunii în conformitate cu obiectivele și țintele strategiei Uniunii pentru o creștere inteligentă, durabilă și favorabilă incluziunii; (3) prin „acțiune” se înțelege un tip de operațiune care urmează să fie sprijinită de fondurile CSC pentru a atinge obiectivele unui program; (4) „acțiune indicativă a unei valori adăugate europene ridicate” înseamnă o acțiune care poate fi susceptibilă să aibă o contribuție semnificativă la realizarea obiectivelor și țintelor strategiei Uniunii pentru o creștere inteligentă, durabilă și favorabilă incluziunii și care acționează ca un punct de referință în elaborarea de programe; (5) „norme specifice fondurilor” înseamnă dispozițiile stabilite în partea a treia sau prevăzute pe baza părții menționate din prezentul regulament sau într-un regulament specific sau general care reglementează unul sau mai multe fonduri CSC menționate sau enumerate la articolul 1, al treilea paragraf; (6) „programare” înseamnă procesul de organizare, de luare a deciziilor și de alocare a resurselor financiare în mai multe etape, care vizează punerea în aplicare, pe o bază multianuală, a acțiunii comune a Uniunii și a statelor membre pentru realizarea strategiei Uniunii pentru o creștere inteligentă, durabilă și favorabilă incluziunii; (7) „program” înseamnă „programul operațional” menționat în partea a treia din prezentul regulament și în regulamentul EMFF și „programul de dezvoltare rurală” menționat în regulamentul FEADR; (8) „prioritate” înseamnă „axa prioritară” menționată în partea a treia din prezentul regulament și „prioritatea Uniunii” menționată în regulamentul EMFF și în regulamentul FEADR; (9) „operațiune” înseamnă un proiect, un contract, o acțiune sau un grup de proiecte selectate de autoritățile de management ale programelor în cauză sau sub responsabilitatea acestora, care contribuie la realizarea obiectivelor priorității sau priorităților aferente; în contextul instrumentelor financiare, operațiunea este constituită de contribuțiile financiare dintr-un program la instrumentele financiare și la sprijinul financiar ulterior oferit de aceste instrumente financiare; (10) „beneficiar” înseamnă un organism public sau privat responsabil pentru inițierea sau care inițiază și pune în aplicare operațiunile; în contextul ajutorului de stat, termenul „beneficiar” înseamnă organismul care primește ajutorul; în contextul instrumentelor financiare, termenul „beneficiar” înseamnă organismul care pune în aplicare instrumentul financiar; (11) „destinatar final” înseamnă orice persoană fizică sau juridică ce beneficiază de sprijin financiar de la un instrument financiar; (12) „ajutor de stat” înseamnă ajutorul care intră sub incidența articolului 107 alineatul (1) din tratat; în scopul prezentului regulament, se consideră că acesta include ajutorul de minimis în sensul Regulamentului (CE) nr. 1998/2006 al Comisiei din 15 decembrie 2006 privind aplicarea articolelor 87 și 88 din tratat ajutoarelor de minimis[19], al Regulamentului (CE) nr. 1535/2007 al Comisiei din 20 decembrie 2007 privind aplicarea articolelor 87 și 88 din Tratatul CE ajutoarelor de minimis în sectorul producției de produse agricole[20] și al Regulamentului (CE) nr. 875/2007 al Comisiei din 24 iulie 2007 privind aplicarea articolelor 87 și 88 din Tratatul CE în cazul ajutorului de minimis în sectorul pescuitului și de modificare a Regulamentului (CE) nr. 1860/2004[21]; (13) „operațiune finalizată” înseamnă o operațiune care a fost încheiată în mod fizic sau pusă în aplicare integral și pentru care toate plățile aferente au fost efectuate de beneficiari, iar contribuția publică relevantă a fost plătită beneficiarilor; (14) „contribuție publică” înseamnă orice contribuție financiară pentru finanțarea unei operațiuni, care provine de la bugetul autorităților naționale, regionale sau locale, bugetul Uniunii alocat fondurilor CSC, bugetul organismelor de drept public sau bugetul asociațiilor de autorități publice sau organisme de drept public; (15) „organism de drept public” înseamnă orice organism guvernat de dreptul public în sensul articolului 1 alineatul (9) din Directiva 2004/18/CE a Parlamentului European și a Consiliului[22] și orice grupare europeană de cooperare teritorială (GECT) înființată în conformitate cu Regulamentul (CE) nr. 1082/2006 al Parlamentului European și al Consiliului[23], indiferent dacă dispozițiile naționale de punere în aplicare relevante consideră GECT ca fiind un organism de drept public sau de drept privat; (16) „document” înseamnă un suport de hârtie sau electronic care conține informații relevante pentru prezentul regulament; (17) „organism intermediar” înseamnă orice organism public sau privat care acționează sub responsabilitatea unei autorități de management sau de certificare sau care îndeplinește sarcini în numele acesteia în raport cu beneficiarii care aplică operațiunile; (18) „strategie de dezvoltare locală” înseamnă un set coerent de operațiuni vizând să răspundă obiectivelor și nevoilor locale, care contribuie la îndeplinirea strategiei Uniunii pentru o creștere inteligentă, durabilă și favorabilă incluziunii și care sunt realizate în cadrul unui parteneriat la nivelul corespunzător; (19) „închidere anuală” înseamnă închiderea operațiunilor ca urmare a exercițiului anual de verificare și închidere a conturilor și înainte de închiderea generală a programului; (20) „contract de parteneriat” înseamnă documentul pregătit de statul membru cu implicarea partenerilor, în conformitate cu abordarea bazată pe guvernanța pe mai multe niveluri, care stabilește strategia, prioritățile și modalitățile statului membru în ceea ce privește utilizarea fondurilor CSC într-un mod efectiv și eficient pentru urmărirea strategiei Uniunii privind creșterea inteligentă, durabilă și favorabilă incluziunii; contractul de parteneriat este aprobat de Comisie în urma unei evaluări și a unui dialog cu statul membru; (21) „categorie de regiuni” înseamnă clasificarea regiunilor ca „regiuni mai puțin dezvoltate”, „regiuni de tranziție” sau „regiuni mai dezvoltate”, în conformitate cu articolul 82 alineatul (2); (22) „cerere de plată” înseamnă o cerere de plată sau o declarație de cheltuieli prezentată de statul membru Comisiei; (23) „BEI” înseamnă Banca Europeană de Investiții, Fondul European de Investiții sau oricare filială Băncii Europene de Investiții; (24) „IMM” înseamnă o microîntreprindere sau o întreprindere mică sau mijlocie, în sensul Recomandării 2003/361/CE a Comisiei sau al modificărilor ulterioare ale acesteia; (25) „an contabil” înseamnă, în sensul părții a treia, perioada de la 1 iulie până la 30 iunie, cu excepția primului an contabil, pentru care înseamnă perioada de la începutul datei de eligibilitate a cheltuielilor până la 30 iunie 2015. Ultimul an contabil se desfășoară între 1 iulie 2022 și 30 iunie 2023; (26) „an financiar” înseamnă, în sensul părții a treia, perioada de la 1 ianuarie la 31 decembrie. PARTEA A DOUA Dispoziții comune aplicabile fondurilor CSC TITLUL I Principii privind contribuția Uniunii la fondurile CSC Articolul 3 Domeniul de aplicare Normele stabilite în prezenta parte se aplică fără a aduce atingere dispozițiilor stabilite în partea a treia. Articolul 4 Principii generale 1. Fondurile CSC oferă sprijin, prin programe multianuale, venind în completarea intervențiilor de la nivel național, regional și local, pentru a îndeplini strategia Uniunii pentru creștere inteligentă, durabilă și favorabilă incluziunii, ținând seama de orientările integrate, de recomandările specifice adresate fiecărei țări în temeiul articolului 121 alineatul (2) din tratat, precum și de recomandările relevante ale Consiliului adoptate în temeiul articolului 148 alineatul (4) din tratat. 2. Comisia și statele membre se asigură că sprijinul din partea fondurilor CSC este consecvent cu politicile și prioritățile Uniunii și este complementar altor instrumente ale Uniunii. 3. Sprijinul din partea fondurilor CSC este aplicat în strânsă cooperare între Comisie și statele membre. 4 Statele membre și autoritățile desemnate de ele în acest sens sunt responsabile pentru punerea în aplicare a programelor și îndeplinirea atribuțiilor care le revin în temeiul prezentului regulament și al normelor specifice fondurilor, la nivelul teritorial corespunzător, în conformitate cu cadrul instituțional, juridic și financiar al statului membru și sub rezerva conformității cu prezentul regulament și cu normele specifice fiecărui fond. 5. Măsurile pentru punerea în aplicare și utilizarea fondurilor CSC și în special resursele financiare și administrative necesare pentru punerea în aplicare a fondurilor CSC în ceea ce privește raportarea, evaluarea, gestiunea și controlul iau în considerare principiul proporționalității, având în vedere nivelul contribuției alocate. 6. În conformitate cu responsabilitățile lor, Comisia și statele membre asigură coordonarea dintre fondurile CSC, precum și cu alte politici și instrumente ale Uniunii, inclusiv cele din cadrul acțiunii externe a Uniunii. 7. Partea din bugetul Uniunii alocată fondurilor CSC este pusă în aplicare în cadrul gestiunii partajate între statele membre și Comisie, în conformitate cu articolul 53 litera (b) din regulamentul financiar, cu excepția sumelor din FC transferate pentru facilitatea „Conectarea Europei” menționată la articolul 84 alineatul (4), a acțiunilor inovatoare la inițiativa Comisiei în conformitate cu articolul 9 din Regulamentul FEDER și a asistenței tehnice la inițiativa Comisiei. 8. Comisia și statele membre aplică principiul bunei gestiuni financiare în conformitate cu articolul 27 din regulamentul financiar. 9. Comisa și statele membre asigură eficacitatea fondurilor CSC, în special prin monitorizare, raportare și evaluare. 10. Comisia și statele membre își îndeplinesc rolurile care le revin în legătură cu fondurile CSC, urmărind reducerea sarcinii administrative a beneficiarilor. Articolul 5 Parteneriat și guvernanță pe mai multe niveluri 1. Pentru contractul de parteneriat și, respectiv, fiecare program, un stat membru încheie un parteneriat cu următorii parteneri: (a) autorități regionale, locale, urbane și alte autorități publice competente; (b) parteneri economici și sociali; și (c) organisme care reprezintă societatea civilă, inclusiv parteneri în domeniul protecției mediului, organizații neguvernamentale și organisme însărcinate cu promovarea egalității și nediscriminării. 2. În conformitate cu abordarea bazată pe guvernanța pe mai multe niveluri, partenerii sunt implicați de către statele membre în pregătirea contractelor de parteneriat și a rapoartelor privind progresele înregistrate și în pregătirea, punerea în aplicare, monitorizarea și evaluarea programelor. Partenerii participă la comitetele de monitorizare pentru programe. 3. Comisia este împuternicită să adopte acte delegate în conformitate cu articolul 142 pentru a prevedea un cod european de conduită care stabilește obiective și criterii pentru a sprijini punerea în aplicare a parteneriatului și pentru a facilita schimbul de informații, experiență, rezultate și bune practici între statele membre. 4. Cel puțin o dată pe an, pentru fiecare fond CSC, Comisia consultă organizațiile care reprezintă partenerii la nivelul Uniunii în ceea ce privește punerea în aplicare a contribuției din partea fondurilor. Articolul 6 Conformitatea cu legislația Uniunii și legislațiile naționale Operațiunile finanțate de fondurile CSC sunt conforme cu legislația Uniunii și legislația națională aplicabile. Articolul 7 Promovarea egalității între bărbați și femei și nediscriminarea Statele membre și Comisia asigură promovarea egalității între bărbați și femei, iar integrarea perspectivei egalității între bărbați și femei este promovată în cadrul pregătirii și punerii în aplicare a programelor. Statele membre și Comisia iau măsurile necesare pentru a preveni orice discriminări pe criterii de sex, origine rasială sau etnică, religie sau convingeri, handicap, vârstă sau orientare sexuală în timpul pregătirii și punerii în aplicare a programelor. Articolul 8 Dezvoltarea durabilă Obiectivele fondurilor CSC sunt urmărite în cadrul dezvoltării durabile și al promovării de către Uniune a obiectivului de protecție și îmbunătățire a mediului, în conformitate cu articolul 11 din tratat, având în vedere principiul „poluatorul plătește”. Statele membre și Comisia se asigură că cerințele privind protecția mediului, utilizarea eficientă a resurselor, atenuarea și adaptarea la schimbările climatice, rezistența în fața dezastrelor și prevenirea și gestionarea riscurilor sunt luate în considerare în cursul pregătirii și punerii în aplicare a contractelor de parteneriat și programelor. Statele membre furnizează informații privind sprijinul pentru obiectivele în materie de schimbări climatice, utilizând metodologia adoptată de Comisie. Comisia adoptă metodologia respectivă prin intermediul unui act de punere în aplicare. Actul de punere în aplicare se adoptă în conformitate cu procedura de examinare menționată la articolul 143 alineatul (3). TITLUL II ABORDAREA STRATEGICĂ CAPITOLUL I Obiective tematice ale fondurilor CSC și ale cadrului strategic comun Articolul 9 Obiective tematice Fiecare fond CSC sprijină următoarele obiective tematice, conform misiunii sale, pentru a contribui la strategia Uniunii pentru o creștere inteligentă, durabilă și favorabilă incluziunii: (1) consolidarea cercetării, dezvoltării tehnologice și inovării; (2) îmbunătățirea accesului și a utilizării și creșterea calității tehnologiilor informației și comunicațiilor; (3) îmbunătățirea competitivității întreprinderilor mici și mijlocii, a sectorului agricol (în cazul FEADR) și a sectorului pescuitului și acvaculturii (pentru EMFF); (4) sprijinirea tranziției către o economie cu emisii scăzute de dioxid de carbon în toate sectoarele; (5) promovarea adaptării la schimbările climatice, a prevenirii și a gestionării riscurilor; (6) protecția mediului și promovarea utilizării eficiente a resurselor; (7) promovarea sistemelor de transport durabile și eliminarea blocajelor din cadrul infrastructurilor rețelelor majore; (8) promovarea ocupării forței de muncă și sprijinirea mobilității forței de muncă; (9) promovarea incluziunii sociale și combaterea sărăciei; (10) investițiile în educație, competențe și învățare pe tot parcursul vieții; (11) consolidarea capacității instituționale și o administrație publică eficientă. Obiectivele tematice sunt transpuse în priorități specifice pentru fiecare fond CSC și stabilite în norme specifice fondurilor. Articolul 10 Cadrul strategic comun Pentru a promova dezvoltarea armonioasă, echilibrată și durabilă a Uniunii, un cadru strategic comun oferă direcție strategică clară pentru procesul de programare și facilitează coordonarea sectorială și teritorială a intervenției Uniunii în temeiul fondurilor CSC și coordonarea cu celelalte politici și instrumente relevante ale Uniunii în conformitate cu obiectivele și țintele strategiei Uniunii pentru o creștere inteligentă, durabilă și favorabilă incluziunii transpune obiectivele și țintele strategiei Uniunii pentru o creștere inteligentă, durabilă și favorabilă incluziunii în acțiuni-cheie pentru fondurile CSC. Articolul 11 Conținut Cadrul strategic comun stabilește: (fa) mecanismele pentru asigurarea mijloacelor de realizare a coerenței și consecvenței programării fondurilor CSC cu recomandările specifice adresate fiecărei țări în temeiul articolului 121 alineatul (2) din tratat și cu recomandările relevante ale Consiliului adoptate în temeiul articolului 148 alineatul (4) din tratat; (eb) mecanismele de coordonare între fondurile CSC, precum și cu alte politici și instrumente relevante ale Uniunii, inclusiv instrumentele externe pentru cooperare; (c) principiile orizontale și obiectivele de politică transversale pentru punerea în aplicare a fondurilor CSC; (bd) dispozițiile pentru abordarea provocărilor esențiale la nivel teritorial și măsurile care trebuie adoptate pentru încurajarea unei abordări integrate care să reflecte rolul jucat de pentru zonele urbane, rurale, de coastă și de pescuit, precum și al provocărilor specifice pentru zonele cu caracteristici teritoriale specifice menționate la articolele 174 și 349 din tratat, care urmează a fi abordate prin intermediul fondurilor CSC; (ae) Pentru fiecare obiectiv tematic, acțiunile-cheie indicative ale valorii adăugate europene ridicate care urmează să fie sprijinite de fiecare fond CSC și principiile corespunzătoare privind realizarea; (df) prioritățile zonele prioritare pentru activitățile de cooperare ale fiecăruia din fondurileor CSC, după caz, având în vedere strategiile macroregionale și strategiile privind bazinele maritime; Articolul 12 Adoptare și reexaminare Elementele Comisia este împuternicită să adopte un act delegat în conformitate cu articolul 142 din cadrul strategic comun legate de asigurarea coerenței și a compatibilității cu politicile economice ale statelor membre și ale Uniunii, mecanisme de coordonare între fondurile CSC, precum și cu alte politici și instrumente relevante ale Uniunii, principiile orizontale și obiectivele de politică transsectoriale, precum și modalitățile de a aborda provocările teritoriale sunt stabilite în anexa I în termen de 3 luni de la adoptarea prezentului regulament. Comisia este împuternicită să adopte acte delegate în conformitate cu articolul 142, de stabilire a unor elemente specifice din cadrul strategic comun legate de stabilirea acțiunilor indicative cu valoare adăugată europeană ridicată și principii corespunzătoare de realizare pentru fiecare obiectiv tematic și priorităților de cooperare. Dacă intervin modificări majore ale strategiei Uniunii pentru o creștere inteligentă, durabilă și favorabilă incluziunii, Comisia reexaminează cadrul strategic comun și, după caz, adoptă modificări ale anexei Io versiune revizuită a cadrului strategic comun, printr-un act delegat în conformitate cu articolul 142. În termen de 6 luni de la adoptarea revizuiriiversiunii revizuite a cadrului strategic comun, statele membre propun, după caz, modificări ale contractului lor de parteneriat și ale programelor lor, pentru a asigura consecvența acestora cu cadrul strategic comun revizuit. CAPITOLUL II Contractul de parteneriat Articolul 13 Pregătirea contractului de parteneriat 1. Fiecare stat membru pregătește un contract de parteneriat pentru perioada cuprinsă între 1 ianuarie 2014 și 31 decembrie 2020. 2. Contractul de parteneriat este elaborat de statele membre în cooperare cu partenerii menționați la articolul 5. Contractul de parteneriat este elaborat în dialog cu Comisia. 3. Contractul de parteneriat acoperă toate contribuțiile fondurilor CSC în statul membru în cauză. 4. Fiecare stat membru transmite contractul său de parteneriat Comisiei în termen de trei luni de la data adoptării cadrului strategic comun. Articolul 14 Conținutul contractului de parteneriat Contractul de parteneriat prevede: (a) proceduri de asigurare a alinierii cu strategia Uniunii pentru o creștere inteligentă, durabilă și favorabilă incluziunii, inclusiv: (i) o analiză a decalajelor și nevoilor de dezvoltare ținând cont de obiectivele tematice, și acțiunile-cheie definite în, cadrul strategic comun și de țintele stabilite în recomandările specifice adresate fiecărei țări în temeiul articolului 121 alineatul (2) din tratat și în recomandările relevante ale Consiliului adoptate în temeiul articolului 148 alineatul (4) din tratat; (ii) o analiză sintetică a evaluărilor ex ante ale programelor care justifică alegerea obiectivelor tematice și alocarea orientativă a fondurilor CSC; (iii) pentru fiecare obiectiv tematic, un rezumat al principalelor rezultate preconizate pentru fiecare dintre fondurile CSC; (iv) alocarea orientativă a contribuției Uniunii la nivel național, în funcție de obiective tematice, pentru fiecare dintre fondurile CSC, precum și suma totală indicativă a contribuției preconizate pentru obiectivele privind schimbările climatice; (v) principalele domenii prioritare în materie de cooperare, ținând seama, după caz, de strategiile macroregionale și strategiile privind bazinele maritime; (vi) principiile orizontale și obiectivele de politică pentru punerea în aplicare a fondurilor CSC; (vii) lista programelor din cadrul FEDER, FSE și FC, cu excepția celor din cadrul obiectivului de cooperare teritorială europeană, precum și a programelor FEADR și EMFF, cu alocările anuale orientative pentru fiecare fond CSC; (b) o abordare integrată a dezvoltării teritoriale, susținută din fondurile CSC, stabilind: (i) mecanismele la nivel național și regional care asigură coordonarea între fondurile CSC și alte instrumente de finanțare ale Uniunii și naționale, precum și cu BEI; (ii) măsurile pentru asigurarea unei abordări integrate privind utilizarea fondurilor CSC pentru dezvoltarea teritorială a zonelor urbane, rurale și de pescuit, precum și a zonelor cu caracteristici teritoriale specifice, în special modalitățile de punere în aplicare a articolelor 28, 29 și 99 însoțite, după caz, de o listă a orașelor care urmează să participe la platforma de dezvoltare urbană prevăzută la articolul 8 din regulamentul FEDER; (c) o abordare integrată a nevoilor specifice ale zonelor geografice cele mai afectate de sărăcie sau ale grupurilor țintă supuse celui mai ridicat risc de discriminare sau excluziune, în special comunitățile marginalizate, după caz, incluzând alocările financiare orientative pentru fondurile CSC relevante; (d) măsuri pentru asigurarea eficacității implementării, inclusiv: (i) un tabel consolidat al obiectivelor de etapă și al țintelor stabilite în programe pentru cadrul de performanță menționat la articolul 19 alineatul (1), împreună cu metodologia și mecanismul de asigurare a coerenței între programe și fondurile CSC; (ii) un rezumat privind evaluarea îndeplinirii condițiilor ex ante și a acțiunilor care urmează a fi adoptate la nivel național și regional, precum și calendarul pentru punerea lor în aplicare, în cazurile în care condițiile ex ante nu sunt îndeplinite; (iii) informațiile necesare pentru verificarea ex ante a respectării normelor privind adiționalitatea astfel cum sunt definite în partea a treia din prezentul regulament; (iv) acțiunile adoptate pentru implicarea partenerilor și rolul acestora în pregătirea contractului de parteneriat și a raportului privind progresele înregistrate, astfel cum este definit la articolul 46 din prezentul regulament; (e) măsuri pentru asigurarea unei aplicări eficiente a fondurilor CSC, inclusiv: (i) o evaluare a necesității de consolidare a capacității administrative a autorităților și, după caz, a beneficiarilor și acțiunile care urmează a fi întreprinse în acest sens; (ii) un rezumat al acțiunilor planificate și al țintelor corespunzătoare din programe, în vederea reducerii sarcinii administrative a beneficiarilor; (iii) o evaluare a sistemelor existente pentru schimbul electronic de date și a acțiunilor planificate pentru a se asigura că toate schimburile de informații între beneficiari și autoritățile responsabile pentru gestiunea și controlul programelor pot fi desfășurate exclusiv prin schimb electronic de date. Articolul 15 Adoptarea și modificarea contractului de parteneriat 1. Comisia evaluează conformitatea contractului de parteneriat cu prezentul regulament, cu cadrul strategic comun, cu recomandările specifice adresate fiecărei țări în temeiul articolului 121 alineatul (2) din tratat și cu recomandările Consiliului adoptate în temeiul articolului 148 alineatul (4) din tratat, luând în considerare evaluările ex ante ale programelor, și formulează observații în termen de trei luni de la data transmiterii contractului de parteneriat. Statul membru furnizează toate informațiile suplimentare necesare și, după caz, revizuiește contractul de parteneriat. 2. Comisia adoptă o decizie, prin intermediul unor acte de punere în aplicare, de aprobare a contractului de parteneriat, în termen de maximum șase luni după prezentarea acestuia de către statul membru, cu condiția ca orice observații formulate de Comisie să fi fost luate în considerare în mod satisfăcător. Contractul de parteneriat intră în vigoare cel mai devreme la 1 ianuarie 2014. 3. În cazul în care un stat membru propune o modificare a contractului de parteneriat, Comisia realizează o evaluare în conformitate cu alineatul (1) și, după caz, adoptă o decizie, prin intermediul unor acte de punere în aplicare, de aprobare a modificării. CAPITOLUL III Concentrarea tematică, condiții ex ante și examinarea performanțelor Articolul 16 Concentrarea tematică În conformitate cu normele specifice fondurilor, statele membre își concentrează sprijinul asupra acțiunilor care generează cel mai ridicat nivel de valoare adăugată în ceea ce privește strategia Uniunii pentru o creștere inteligentă, durabilă și favorabilă incluziunii, care abordează dificultățile identificate în recomandările specifice adresate fiecărei țări în temeiul articolului 121 alineatul (2) și în recomandările relevante ale Consiliului adoptate în temeiul articolului 148 alineatul (4) din tratat și care iau în considerare necesitățile la nivel național și regional. Articolul 17 Condiții ex ante 1. Condițiile ex ante sunt definite pentru fiecare fond CSC în normele specifice fondurilor. 2. Statele membre evaluează dacă sunt îndeplinite condițiile ex ante aplicabile. 3. În cazul în care condițiile ex ante nu sunt îndeplinite la data transmiterii contractului de parteneriat, statele membre prezintă în contractul de parteneriat un rezumat al acțiunilor care urmează să fie realizate la nivel național sau regional și calendarul pentru realizarea acestora, pentru a garanta îndeplinirea lor până la doi ani de la adoptarea contractului de parteneriat sau până la 31 decembrie 2016, în funcție de care dintre aceste date este cea mai apropiată. 4. Statele membre prezintă acțiunile detaliate privind îndeplinirea condițiilor ex ante, inclusiv calendarul de realizare a acestora, în programele relevante. 5. Comisia evaluează informațiile furnizate în ceea ce privește îndeplinirea condițiilor ex ante în cadrul evaluării contractului de parteneriat și a programelor. Aceasta poate decide, atunci când adoptă un program, să suspende integral sau parțial plățile intermediare pentru program, în așteptarea finalizării în condiții satisfăcătoare a tuturor măsurilor necesare pentru îndeplinirea unei condiții ex ante. Neîndeplinirea unei condiții ex ante până la termenul prevăzut în program constituie un motiv de suspendare a plăților de către Comisie. 6. Alineatele de la (1) la (5) nu se aplică programelor din cadrul obiectivului de cooperare teritorială europeană. Articolul 18 Rezerva de performanță 5% din resursele alocate fiecărui fond CSC și fiecărui stat membru, cu excepția resurselor alocate obiectivului de cooperare teritorială europeană și titlului V din regulamentul EMFF, constituie o rezervă de performanță care urmează să fie alocată în conformitate cu articolul 20. Articolul 19 Examinarea performanțelor 1. Comisia, în cooperare cu statele membre, examinează performanțele programelor în fiecare stat membru în 2017 și în 2019, prin referire la cadrul de performanță stabilit în contractul de parteneriat și în programele respective. Metoda de stabilire a cadrului de performanță este prezentată în anexa II. 2. Examinarea se referă la îndeplinirea obiectivelor de etapă ale programelor la nivelul priorităților, pe baza informațiilor și evaluărilor prezentate în rapoartele privind progresele înregistrate prezentate de statele membre în anii 2017 și 2019. Articolul 20 Alocarea rezervei de performanță 1. În cazul în care examinarea performanței din anul 2017 indică faptul că o prioritate a unui program nu a îndeplinit obiectivele de etapă stabilite pentru anul 2016, Comisia transmite recomandări statului membru în cauză. 2. Pe baza examinării realizate în 2019, Comisia adoptă o decizie, prin intermediul unor acte de punere în aplicare, care stabilește, pentru fiecare fond CSC și fiecare stat membru, programele și prioritățile care și-au atins obiectivele de etapă. Statul membru propune alocarea rezervei de performanță programelor și priorităților stabilite în decizia Comisiei, menționată anterior. Comisia aprobă modificarea programelor în cauză, în conformitate cu articolul 26. Dacă un stat membru nu transmite informațiile în conformitate cu articolul 46 alineatele (2) și (3), rezerva de performanță pentru programele sau prioritățile în cauză nu se alocă. 3. Atunci când în urma examinării performanței apar dovezi că o prioritate nu a îndeplinit obiectivele de etapă stabilite în cadrul de performanță, Comisia poate suspenda integral sau parțial o plată intermediară a priorității unui program în conformitate cu procedura stabilită de normele specifice fondurilor. 4. În cazul în care Comisia, pe baza examinării raportului final privind implementarea programului, stabilește că a existat o neîndeplinire gravă a țintelor stabilite în cadrul de performanță, aceasta poate impune corecții financiare în legătură cu prioritățile în cauză, în conformitate cu normele specifice fondurilor. Comisia este împuternicită să adopte acte delegate în conformitate cu articolul 142 cu scopul de a stabili criteriile și metodologia de determinare a nivelului corecției financiare care trebuie aplicată. . 5. Alineatul (2) nu se aplică programelor din cadrul obiectivului de cooperare teritorială europeană și titlului V din regulamentul EMFF. CAPITOLUL IV Condiționalități macroeconomice Articolul 21 Condiționalitatea legată de coordonarea politicilor economice ale statelor membre 1. Comisia poate solicita unui stat membru să revizuiască și să propună modificări ale contractului de parteneriat și ale programelor relevante, dacă acest lucru este necesar: (a) pentru a sprijiniri punerea în aplicare a unei recomandări a Consiliului, adresată statului membru în cauză și adoptată în conformitate cu articolul 121 alineatul (2) și/sau articolul 148 alineatul (4) din tratat sau pentru a sprijini punerea în aplicare a măsurilor adresate statului membru în cauză și adoptate în conformitate cu articolul 136 alineatul (1) din tratat; (b) pentru a sprijini punerea în aplicare a unei recomandări a Consiliului adresată statului membru în cauză și adoptată în conformitate cu articolul 126 alineatul (7) din tratat; (c) pentru a sprijiniri punerea în aplicare a unei recomandări a Consiliului, adresată statului membru în cauză și adoptată în conformitate cu articolul 7 alineatul (2) din Regulamentul (UE) nr. …/2011 [privind prevenirea și corectarea dezechilibrelor macroeconomice], cu condiția ca aceste modificări să fie considerate necesare pentru corectarea dezechilibrelor macroeconomice; sau (d) pentru a maximiza impactul asupra creșterii și competitivității exercitat de fondurile CSC disponibile în temeiul alineatului (4), dacă un stat membru îndeplinește una dintre următoarele condiții: (i) asistența financiară a Uniunii îi este furnizată în temeiul Regulamentului (UE) nr. 407/2010 al Consiliului; (ii) asistența financiară pe termen mediu îi este furnizată în conformitate cu Regulamentul (CE) nr. 332/2002 al Consiliului[24]; (iii) asistența financiară sub forma unui împrumut în temeiul MES îi este furnizată în conformitate cu Tratatul de instituire a Mecanismului european de stabilitate. 2. Statul membru prezintă o propunere de modificare a contractului de parteneriat și a programelor relevante în termen de o lună. Dacă este necesar, Comisia formulează observații în termen de o lună de la transmiterea modificărilor, caz în care statul membru retransmite propunerea sa în termen de o lună. 3. În cazul în care Comisia nu a formulat observații sau dacă observațiile sale au fost luate în considerare în mod corespunzător, Comisia adoptă o decizie de aprobare a modificărilor contractului de parteneriat și a programelor relevante, fără întârzieri nejustificate. 4. Prin derogare de la alineatul (1), dacă asistența financiară este pusă la dispoziția unui stat membru în conformitate cu alineatul (1) litera (d) și este legată de un program de ajustare, Comisia poate, fără nicio propunere a statului membru, să modifice contractul de parteneriat și programele, pentru a maximiza impactul fondurilor CSC disponibile asupra creșterii și competitivității. Pentru a asigura eficacitatea punerii în aplicare a contractului de parteneriat și a programelor relevante, Comisia se implică în gestionarea lor, conform precizărilor din programul de ajustare sau din memorandumul de înțelegere semnat cu statul membru în cauză. 5. Dacă statul membru nu se conformează cererii Comisiei menționate la alineatul (1) sau nu răspunde în mod satisfăcător în termen de o lună la observațiile Comisiei menționate la alineatul (2), Comisia poate, în termen de trei luni de la formularea observațiilor, să adopte, prin acte de punere în aplicare, o decizie de suspendare parțială sau totală a plăților pentru programele în cauză. 6. Comisia suspendă, prin acte de punere în aplicare, o parte sau toate plățile și angajamentele pentru programele în cauză dacă: (a) Consiliul decide că statul membru nu îndeplinește măsurile specifice stabilite de Consiliu în conformitate cu articolul 136 alineatul (1) din tratat; (b) Consiliul decide, în conformitate cu articolul 126 alineatul (8) sau cu articolul 126 alineatul (11) din tratat, că statul membru în cauză nu a întreprins acțiuni eficiente pentru corectarea deficitului său excesiv; (c) Consiliul concluzionează, în conformitate cu articolul 8 alineatul (3) din Regulamentul (UE) nr. […]/2011 [privind prevenirea și corectarea dezechilibrelor macroeconomice], că, în două cazuri succesive, statul membru nu a transmis un plan de acțiuni corective satisfăcător sau Consiliul adoptă o decizie în care se declară neconformitatea în conformitate cu articolul 10 alineatul (4) din regulamentul menționat anterior; (d) Comisia concluzionează că statul membru nu a luat măsuri de punere în aplicare a programului de ajustare menționat în Regulamentul (UE) nr. 407/2010 al Consiliului sau în Regulamentul (CE) nr. 332/2002 al Consiliului și, prin urmare, decide să nu autorizeze plata asistenței financiare acordate statului membru respectiv; sau (e) Consiliul de administrație al mecanismului european de stabilitate concluzionează că nu a fost îndeplinită condiționalitatea aferentă asistenței financiare în temeiul MES sub forma unui împrumut MES acordat statului membru în cauză și, prin urmare, decide să nu plătească sprijinul pentru stabilitate acordat statului respectiv. 7. Atunci când decide să suspende parțial sau total plățile sau angajamentele în conformitate cu alineatele (5) și (6), Comisia se asigură că suspendarea este proporțională și eficace, ținând cont de circumstanțele economice și sociale în care se află statul membru în cauză, și respectă egalitatea de tratament între statele membre, în special în ceea ce privește impactul suspendării asupra economiei statului membru în cauză. 8. Comisia ridică fără întârziere suspendarea plăților și angajamentelor dacă statul membru a propus modificări ale contractului de parteneriat și ale programelor relevante, conform cererii Comisiei, pe care Comisia le-a aprobat și, după caz: (a) Consiliul a decis că statul membru îndeplinește măsurile specifice stabilite de Consiliu în conformitate cu articolul 136 alineatul (1) din tratat; (b) procedura privind deficitul excesiv este suspendată în conformitate cu articolul 9 din Regulamentul (CE) nr. 1467/97 sau Consiliul a decis în conformitate cu articolul 126 alineatul (12) din tratat să abroge decizia privind existența unui deficit excesiv; (c) Consiliul a aprobat planul de acțiune corectivă prezentat de statul membru în cauză în conformitate cu articolul 8 alineatul (2) din Regulamentul (UE) nr. […] [regulamentul privind procedura de dezechilibru excesiv] sau procedura de dezechilibru excesiv se află într-o poziție de suspendare în conformitate cu articolul 10 alineatul (5) din regulamentul menționat anterior sau Consiliul a închis procedura de dezechilibru excesiv în conformitate cu articolul 11 din regulamentul menționat anterior; (d) Comisia a concluzionat că statul membru a luat măsuri de punere în aplicare a programului de ajustare menționat în Regulamentul (UE) nr. 407/2010 al Consiliului sau în Regulamentul (CE) nr. 332/2002 al Consiliului și, prin urmare, a autorizat plata asistenței financiare acordate statului membru respectiv; sau (e) Consiliul de administrație al mecanismului european de stabilitate a concluzionat că a fost îndeplinită condiționalitatea aferentă asistenței financiare sub forma unui împrumut MES acordat statului membru în cauză și, prin urmare, decide să plătească sprijinul pentru stabilitate acordat statului respectiv. În același timp, Consiliul decide, la propunerea Comisiei, reînscrierea în buget a angajamentelor suspendate în conformitate